b'\n_START_ARTICLE_\nModerni\n_START_PARAGRAPH_\nModernilla viitataan yleens\xc3\xa4 keskiajan j\xc3\xa4lkeiseen historialliseen vaiheeseen, jossa feodalismista tai maatalousyhteiskunnasta siirryt\xc3\xa4\xc3\xa4n kohti kapitalismia, teollistumista, maallistumista, rationalisaatiota, kansallisvaltiota instituutioineen ja erilaisia valvonnan muotoja. Moderni liittyy uuden ajan historialliseen aikakauteen ja modernismiin, mutta se muodostaa kuitenkin erillisen k\xc3\xa4sitteen. Siin\xc3\xa4 miss\xc3\xa4 valistus merkitsee erityist\xc3\xa4 l\xc3\xa4nsimaisen filosofian liikett\xc3\xa4, moderni viittaa yleens\xc3\xa4 vain kapitalismin nousun sosiaalisiin suhteisiin._NEWLINE_Moderni voi my\xc3\xb6s viitata \xc3\xa4lyllisen kulttuurin suuntauksiin, jotka syntyiv\xc3\xa4t liittynein\xc3\xa4 maallistumiseen ja j\xc3\xa4lkiteolliseen aikaan, kuten marxismiin, eksistentialismiin ja yhteiskuntatieteiden perustamiseen.\n_START_SECTION_\nKiista antiikista ja modernista\n_START_PARAGRAPH_\nAntiikin ja modernin v\xc3\xa4linen kirjallisuutta ja taidetta koskeva kiista syntyi Ranskassa 1600-luvun lopulla. Siin\xc3\xa4 antiikin kannattajat (Anciens) korostivat antiikin kirjailijoiden ansioita ja v\xc3\xa4ittiv\xc3\xa4t, ett\xc3\xa4 olisi parasta, jos kirjailija j\xc3\xa4ljittelisi ikuisia, suuria esikuvia._NEWLINE_Kiista alkoi muun muassa Hanhiemon satujen kirjoittajan Charles Perraultin esitetty\xc3\xa4 vuonna 1687 Ranskan Akatemiassa runon, jossa h\xc3\xa4n ep\xc3\xa4ili antiikin ylivoimaa. H\xc3\xa4n kirjoitti:_NEWLINE_\xc2\xbbKaunis antiikki on kunnioitettavaa aikaa, mutta en usko sen milloinkaan olleen ihailtavaa. Katselen muinaiskansojen miehi\xc3\xa4 polveani notkistamatta. He ovat suuria, se on totta, mutta ihmisi\xc3\xa4 kuten mekin. \xc2\xbb_NEWLINE_T\xc3\xa4t\xc3\xa4 ajatusta kannattivat modernit (Modernes)._NEWLINE_Antiikista ja modernista kiisteltiin my\xc3\xb6s Englannissa, Saksassa ja Ruotsissa. N\xc3\xa4in alkoi pitk\xc3\xa4\xc3\xa4n kest\xc3\xa4nyt keskustelu, jonka antiikkia korostava traditio v\xc3\xa4hitellen h\xc3\xa4visi. My\xc3\xb6hemmin kiistasta tuli osoitus modernin ylivoimaisuudesta ja modernin aikakauden edistysuskon tunnukseksi tuli taistelu, jossa antiikki h\xc3\xa4vi\xc3\xa4\xc3\xa4 modernille._NEWLINE_Risto Niemi-Pyntt\xc3\xa4ri ja Juha Teppo toteavat Euroopan kirjallisuushistoriassa: \xe2\x80\x9dK\xc3\xa4rjistetysti ilmaistuna, ennen modernia aikaa kaikki vanha oli ilman muuta parempaa kuin uusi. Moderneilla uutuuksien markkinoilla kaikesta uudesta on tullut kyselem\xc3\xa4tt\xc3\xa4 parempaa kuin vanhasta. Antiikin ja modernin v\xc3\xa4liset kiistat ovat tuon aikakauden muuttumisen merkkej\xc3\xa4.\xe2\x80\x9d'